Document ID: 32007R0247

KOMISIJAS REGULA (EK) Nr. 247/2007
(2007. gada 8. marts)
par grozījumiem Padomes Regulas (EK) Nr. 318/2006 III pielikumā attiecībā uz 2007./2008. tirdzniecības gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 20. februāra Regulu (EK) Nr. 318/2006 par cukura tirgu kopīgo organizāciju (1), un jo īpaši tās 10. panta 1. punktu,
tā kā:
(1)
Regulas (EK) Nr. 318/2006 III pielikumā ir noteiktas valstu un reģionālās cukura, izoglikozes un inulīna sīrupa ražošanas kvotas. Attiecībā uz 2007./2008. tirdzniecības gadu iepriekš minētās kvotas vēlākais līdz 2007. gada februāra beigām ir jākoriģē.
(2)
Kvotas jākoriģē, konkrēti piemērojot Regulas (EK) Nr. 318/2006 8. un 9. pantu, ar ko ir paredzēts piešķirt cukura papildu kvotu, kā arī izoglikozes papildu kvotu un izoglikozes papildkvotu. Izdarot korekcijas, jāņem vērā dalībvalstu paziņojumi, kuru iesniegšana pieprasīta atbilstoši 12. pantam Komisijas 2006. gada 29. jūnija Regulā (EK) Nr. 952/2005, ar ko paredz sīki izstrādātus īstenošanas noteikumus Padomes Regulai (EK) Nr. 318/2006 attiecībā uz iekšējā cukura tirgus un kvotu sistēmas pārvaldību (2). Šos paziņojumus Komisijai nosūtīja pirms 2007. gada 31. janvāra, un tie galvenokārt attiecās uz papildu kvotām un papildkvotām, kas paziņojuma sagatavošanas dienā bija jau piešķirtas.
(3)
Uzņēmumi pieteikties uz cukura papildu kvotām var līdz 2007. gada 30. septembrim. Izoglikozes papildkvotas piešķir, pamatojoties uz dalībvalstīs pieņemtajiem nosacījumiem. Tās papildu kvotas un papildkvotas, ko piešķirs attiecībā uz 2007./2008. tirdzniecības gadu, bet par kurām līdz 2007. gada 31. janvārim nav paziņots, ņems vērā nākamajā Regulas (EK) Nr. 318/2006 III pielikumā noteikto kvotu koriģēšanas reizē laikā līdz 2008. gada februāra beigām.
(4)
Regulas (EK) Nr. 318/2006 III pielikumā noteikto kvotu korekcijas veic, arī piemērojot 3. pantu Padomes 2006. gada 20. februāra Regulā (EK) Nr. 320/2006, ar ko nosaka pagaidu shēmu cukura rūpniecības restrukturizācijai Kopienā un groza Regulu (EK) Nr. 1290/2005 par kopējās lauksaimniecības politikas finansēšanu (3), kurā ir paredzēts restrukturizācijas atbalsts uzņēmumiem, kuri atsakās no savām kvotām. Tādējādi ir jāņem vērā tās kvotas, no kurām atbilstoši restrukturizācijas atbalsta shēmai uzņēmumi attiecībā uz 2007./2008. tirdzniecības gadu ir atteikušies.
(5)
Tādēļ Regulas (EK) Nr. 318/2006 III pielikums ir jāgroza.
(6)
Šajā regulā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 318/2006 III pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 8. martā

Labels: 7
18
17
6